《登豫章城感怀》
宋代·严羽

忧来不自得，登城望高天。寒云四面起，朔气下长川。

脱剑且却座，君知心惘然。奈何平生志，郁抑江湖閒。

凛凛秋风来，茫茫落日晚。长忧生白发，沈想忘朝饭。

向来经济士，本自碌碌人。萧曹刀笔吏，樊灌市井臣。

徒步取勋业，汉道为光新。我今何为者，飘飘去乡国。

狂歌豫章城，醉卧风江碧。但取英雄笑，终惭倜傥生。

名当以德载，事耻因人成。独酌还独酌，哀歌还寂寞。

安得淩风翰，为君拂寥邈。

作者简介：严羽，南宋诗论家、诗人。字丹丘，一字仪卿，自号沧浪逋客，世称严沧浪。邵武莒溪（今福建省邵武市莒溪）人。生卒年不详，据其诗推知主要生活于理宗在位期间，至度宗即位时仍在世。一生未曾出仕，大半隐居在家乡，与同宗严仁、严参齐名，号“三严”；又与严肃、严参等8人，号“九严”。严羽论诗推重汉魏盛唐、号召学古，所著《沧浪诗话》名重于世，被誉为宋、元、明、清四朝诗话第一人。